ກະຊວງ​ແຮງ​ງານລາວ ເລີ່ມກວດກາ ບັນດານາຍຈ້າງ ວ່າໄດ້ຂຶ້ນ ຄ່າແຮງງານ ຂັ້ນຕ່ຳສຸດ ຫຼືບໍ່
ການ​ກວດກາ​ດັ່ງກ່າວ ​ເປັນ​ການ​ດຳ​ເນີນ​ງານ​ຮ່ວມ​ກັນ ລະຫວ່າງ​ທາງ​ການ​ກະຊວງ​ແຮງງານ​ກັບ ສະຫະພັນ​ກຳມະບານ​ລາວ ​ແລະ ສະພາ​​ການ​ຄ້າ ​ແລະອຸດສາຫະກຳ​ແຫ່ງ​ຊາດ​.
ທາງການລາວຈະດຳເນີນ ການກວດກາບັນດານາຍຈ້າງວ່າ ໄດ້ຈັດຕັ້ງປະຕິບັດ ຕາມການປັບຂຶ້ນອັດຕາຄ່າຈ້າງຂັ້ນຕ່ຳ ສຳຫລັບແຮງງານ ໃນປະເທດເປັນ 9 ແສນກີບຕໍ່ເດືອນ ຢ່າງຄົບຖ້ວນແລ້ວຫຼືບໍ່ ທ່ານພົງໄຊສັກ ອິນຖາລາດ ຫົວໜ້າກົມຄຸ້ມຄອງແຮງງານ ກະຊວງແຮງງານ ແລະສະຫວັດ ດີການສັງຄົມ ຖະແຫລງຢືນຢັນວ່າ ທາງການກະຊວງແຮງງານ ໄດ້ເລີ່ມດຳເນີນການກວດ ກາບັນດານາຍຈ້າງວ່າ ໄດ້ຈັດຕັ້ງປະຕິບັດ ຕາມການປັບຂຶ້ນອັດຕາຄ່າຈ້າງຂັ້ນຕ່ຳ ສຳຫລັບ ຜູ້ອອກແຮງງານໃນລາວແລ້ວ ຫຼືຍັງ ໃນຂະນະນີ້ ໂດຍໄດ້ວາງເປົ້າໝາຍ ທີ່ຈະດຳເນີນການ ດັ່ງກ່າວ ໃຫ້ແລ້ວສຳເລັດ ໃນທົ່ວປະເທດໃນເດືອນກັນຍາ 2015 ນີ້ ເປັນຢ່າງຊ້າ ເພາະເຊື່ອວ່າ ມີນາຍຈ້າງຈຳນວນບໍ່ນ້ອຍທີ່ຍັງເອົາປຽບແຮງງານ ໂດຍການກວດກາດັ່ງກ່າວ ເປັນການດຳເນີນງານຮ່ວມກັນ ລະຫວ່າງທາງການກະຊວງແຮງ ງານກັບ ສະຫະພັນກຳມະບານລາວ ແລະ ສະພາການຄ້າ ແລະອຸດສາຫະກຳແຫ່ງຊາດໃນ ຖານະທີ່ເປັນ 3 ພາກສ່ວນ ທີ່ໄດ້ຮ່ວມກັນສະເໜີຕໍ່ລັດຖະບານລາວເພື່ອຂໍໃຫ້ອະນຸມັດການ ປັບຂຶ້ນອັດຕາຄ່າຈ້າງຂັ້ນຕ່ຳໃນຄັ້ງຫຼ້າສຸດ ແລະມີຜົນບັງຄັບ ຢ່າງເປັນທາງການນັບແຕ່ວັນທີ 1 ເມສາ 2015 ເປັນຕົ້ນໄປ ການອະນຸມັດດັ່ງກ່າວນີ້ ເຮັດໃຫ້ອັດຕາຄ່າ ຈ້າງຂັ້ນຕ່ຳໃນລາວເພີ່ມຂຶ້ນຈາກ 626,000 ກີບເປັນ 9 ແສນກີບຕໍ່ເດືອນ ທັງນີ້ເພື່ອໃຫ້ສອດຄ້ອງກັບສະພາວະຄ່າຄອງຊີບ ທີ່ສູງຂຶ້ນ ແລະເພື່ອດຶງດູດເອົາແຮງງານໃນປະເທດເພື່ອນບ້ານຢ່າງບໍ່ຖືກຕ້ອງຕາມກົດໝາຍນັ້ນ ໃຫ້ກັບຄືນມາໃນຕະຫລາດແຮງງານຂອງລາວ ຢ່າງພຽງພໍກັບຄວາມຕ້ອງການ ທີ່ເພີ່ມຂຶ້ນນັບມື້ ແຕ່ຢ່າງໃດກໍຕາມ ເນື່ອງຈາກການປັບຂຶ້ນຄ່າຈ້າງດັ່ງກ່າວນີ້ ຖື ເປັນອັດຕາຂັ້ນຕ່ຳສຳຫລັບ ຜູ້ອອກແຮງງານທີ່ບໍ່ມີຝີມືເທົ່ານັ້ນ ຈຶ່ງເຊື່ອວ່າ ຈະບໍ່ມີຜົນຕໍ່ສະພາວະການຈ້າງແຮງງານທີ່ມີຝີມື ຢູ່ໃນລາວ ແຕ່ຢ່າງໃດ ໂດຍເຈົ້າໜ້າທີ່ຂັ້ນສູງໃນກົມພັດທະນາ ຝີມືແຮງງານ ແລະຈັດຫາງານຂອງລາວ ກໍຍອມຮັບວ່າ ນັກສຶກ ສາທີ່ຈົບການສຶກສາ ແຕ່ລະດັບວິຊາຊີບຊັ້ນສູງຂຶ້ນໄປ ທີ່ມີຈຳ ນວນເຖິງ 115,523 ຄົນໃນປີ 2014 ມີໂອກາດຕ່ຳຫຼາຍ ທີ່ຈະ ຖືກວ່າຈາງຈາກບັນດາບໍລິສັດຕ່າງຊາດ ທີ່ລົງທຶນໃນລາວ ເພາະຈາກການເກັບຂໍ້ມູນກ່ຽວກັບຄວາມເພິ່ງພໍໃຈ ຂອງບັນດາ ບໍລິສັດຕ່າງຊາດ ທີ່ມີຕໍ່ຄຸນນະພາບຂອງນັກສຶກສາລາວນັ້ນ ພົບວ່າມີພຽງແຕ່ 17,300 ກວ່າຄົນຫຼື 15 ເປີເຊັນເທົ່ານັ້ນ ຈາກຈຳນວນທັງໝົດທີ່ມີລະດັບຄວາມຮູ້ ຄວາມສາມາດ ໄດ້ມາດຕະຖານຕາມຄວາມຕ້ອງການຂອງບໍລິສັດຕ່າງຊາດ ທັງນີ້ໂດຍມີສາເຫດມາຈາກຄ່ານິຍົມດ້ານການສຶກສາ ໃນລາວທີ່ບໍ່ສອດຄ້ອງກັບສະພາບຕົວຈິງ ກໍຄືໃນຂະນະທີ່ບັນດາບໍລິສັດຕ່າງຊາດ ຕ້ອງການວ່າຈ້າງແຮງງານ ທີ່ມີຄວາມຮູ້ຄວາມສາມາດດ້ານວິຊາຊີບ ແລະຊ່າງເຕັກນິກ ຫາກແຕ່ນັກສຶກສາສ່ວນໃຫຍ່ໃນລາວ ກັບນິຍົມສຶກສາ ແລະຈົບດ້ານບໍລິຫານທຸລະກິດສ່ວນທີ່ຈົບວິຊາຊີບຊັ້ນສູງສ່ວນໃຫຍ່ ກໍບໍ່ມີຄຸນນະພາບ ດັ່ງທີ່ເຈົ້າໜ້າທີ່ຂັ້ນສູງ ໄດ້ໃຫ້ການຢືນຢັນວ່າ: “ໃນສາຍອາຊີວະສຶກສາ ແລະການສຶກສາຊັ້ນສູູງ ຫຼືມະຫາວິທະຍາໄລນັ້ນ ນັກຮຽນແລະນັກສຶກສາ ມາຮຽນບໍ່ໄດ້ຕາມຄາດໝາຍ ການສ້າງຝີມືແຮງງານ ກະຍັງບໍ່ສາມາດຕອບສະໜອງ ໄດ້ຕາມຄວາມຕ້ອງການຂອງຕະຫລາດແຮງງານ ແລະຜູ້ທີ່ຮຽນຈົບອາຊີວະສຶກສາລະດັບຊັ້ນສູງຈຳນວນບໍ່ນ້ອຍ ຊອກວຽກເຮັດງານທຳບໍ່ໄດ້ ” ພາຍໃຕ້ສະພາບການດັ່ງກາວນີ້ ບໍ່ພຽງແຕ່ຈະເຮັດໃຫ້ອັດຕາການວ່າງງານ ໃນລາວເພີ່ມຂຶ້ນເຖິງ 7 ເປີເຊັນແລ້ວ ໃນເວລານີ້ ຫາກແຕ່ຍັງເຮັດໃຫ້ກະຊວງແຮງງານ ແລະສະຫວັດດີການສັງຄົມ ຕ້ອງຍອມໃຫ້ບັນດາບໍລິສັດຕ່າງຊາດສາມາດນຳແຮງງານຈາກຕ່າງປະເທດເຂົ້າມາໃນລາວໄດ້ເພີ່ອມຂຶ້ນນັບມື້ອີກດ້ວຍ ທັງນີ້ໂດຍທາງການລາວຄາດໝາຍວ່າ ໃນຊ່ວງປີ 2011-2015 ບັນດາບໍລິສັດຕ່າງຊາດ ທີ່ລົງທຶນໃນລາວຕ້ອງການແຮງງານມີຝີມື ຈຳນວນຫຼາຍກວ່າ 9 ໝື່ນຄົນ ຊຶ່ງໃນໄລຍະ 4 ປີທີ່ຜ່ານມາ ກໍໄດ້ມີການນຳເຂົ້າແຮງງານມີຝີມືຈາກຕ່າງປະເທດແລ້ວ 2 ໝື່ນກວ່າຄົນ ຈຶ່ງຍັງເຫຼືອອີກ 7 ໝື່ນກວ່າຄົນທີ່ຈະຕ້ອງນຳເຂົ້າມາເພີ່ມຂຶ້ນອີກນັບຈາກປັດຈຸບັນ ຈົນເຖິງທ້າຍປີ 2015 ນີ້ ແຕ່ຢ່າງໃດກໍຕາມ ລັດຖະບານລາວກໍໄດ້ວາງເປົ້າໝາຍ ທີ່ຈະພັດທະນາເພື່ອຍົກລະດັບຝີມືແຮງງານ ຂອງລາວໃຫ້ໄດ້ເຖິງ 240,000 ຄົນພາຍໃນປີ 2020 ເພື່ອຕອບສະໜອງແຮງງານມີຝີມື ໃຫ້ກັບບັນດາບໍລິສັດຕ່າງຊາດ ທີ່ລົງທຶນຢູ່ໃນລາວ ໃຫ້ໄດ້ຢ່າງພຽງພໍຕໍ່ໄປ